b'\n_START_ARTICLE_\nPa amb tom\xc3\xa0quet\n_START_SECTION_\nOrigen\n_START_PARAGRAPH_\nL\'origen del pa amb tom\xc3\xa0quet \xc3\xa9s el pa amb oli, que existeix a tota la mediterr\xc3\xa0nia. De vegades \xc3\xa9s l\'oli el que es tira sobre la llesca de pa, torrada o no, o b\xc3\xa9 el pa amb el qual se suca l\'oli, que sempre \xc3\xa9s d\'oliva. A Catalunya, el m\xc3\xa8tode era el que es fa encara amb el pa amb oli, o pamboli, a les Balears, o sigui, tirar un raig d\'oli sobre la llesca de pa. A m\xc3\xa9s, a la cuina catalana ja existien nombroses receptes de pa preparat d\'aquesta manera; el pa amb vi i sucre, per exemple, el pa amb la nata de la llet, amb xocolata, amb codonyat, etc._NEWLINE_El tom\xc3\xa0quet va entrar a Europa a partir del segle XVI per\xc3\xb2 no es va afegir al pa amb oli, que ja era tradicional, fins a uns dos segles m\xc3\xa9s tard. S\xc3\xad que existia ja en aquesta \xc3\xa8poca la variant de pa torrat, fregat amb all i amanit amb oli. La primera refer\xc3\xa8ncia directa escrita d\'aquesta recepta apareix al segle XVIII, amb el nom de panboli bo, al Modo de cuynar a la mallorquina de Jaume Mart\xc3\xad Oliver._NEWLINE_Perqu\xc3\xa8 fos pa amb tom\xc3\xa0quet calia que el tom\xc3\xa0quet estigu\xc3\xa9s present a la cuina catalana. Josep Lladonosa i Gir\xc3\xb3 diu que la primera documentaci\xc3\xb3 d\'aix\xc3\xb2 data del segle XVIII. El cuiner, nascut l\'any 1938, recorda que la seva \xc3\xa0via J\xc3\xbalia li havia explicat que ja els seus pares, \xc3\xa9s a dir, els besavis de Lladonosa, menjaven concretament pa amb tom\xc3\xa0quet. Amb m\xc3\xa9s precisi\xc3\xb3, N\xc3\xa8stor Luj\xc3\xa1n afirma que la primera refer\xc3\xa8ncia escrita de pa amb tom\xc3\xa0quet data de 1884 i segons la seva tesi s\'hauria ideat al m\xc3\xb3n rural en moment d\'abund\xc3\xa0ncia de tom\xc3\xa0quets, que s\'aprofitarien per estovar el pa sec. N\xc3\xa8stor Luj\xc3\xa1n explica que la implantaci\xc3\xb3 del pa amb tom\xc3\xa0quet a Catalunya no t\xc3\xa9 res a veure amb la immigraci\xc3\xb3 murciana vinguda a Barcelona per a l\'Exposici\xc3\xb3 de 1929 com havien volgut insinuar err\xc3\xb2niament alguns autors._NEWLINE_Alguns autors, com Lladonosa, postulen que els plats simples i econ\xc3\xb2mics no han estat tradicionalment prou apreciats com per a \xc3\xa9sser escrits en receptaris, i menys encara quan la seva elaboraci\xc3\xb3 pot semblar evident. Aix\xc3\xb2 explicaria el poc coneixement escrit que es t\xc3\xa9 sobre l\'origen del pa amb tom\xc3\xa0quet.\n_START_SECTION_\nVariants\n_START_PARAGRAPH_\nA Catalunya, a les costellades es fa de vegades una variant amb pa torrat sobre les brases, que es frega primer amb mig grill d\'all i a continuaci\xc3\xb3 es frega amb tom\xc3\xa0quet i s\'amaneix amb oli d\'oliva. Fora de Catalunya per\xc3\xb2, alguns pensen err\xc3\xb2niament que el pa torrat, o fins i tot l\'all, formen part de la recepta ortodoxa i primitiva. _NEWLINE_Als Pa\xc3\xafsos Catalans, inclosa Catalunya, tamb\xc3\xa9 es menja de vegades pa amb oli, llesques de pa amanides amb oli d\'oliva i lleugerament salades. El pa sucat amb oli d\'oliva i sense tom\xc3\xa0quet \xc3\xa9s molt t\xc3\xadpic a tota la Mediterr\xc3\xa0nia, a vegades amb pa sense molla i d\'altres \xc3\xa9s el pa el que se suca dins un bol amb oli en comptes d\'amanir-lo amb un setrill._NEWLINE_El pa amb tom\xc3\xa0quet \xc3\xa9s molt similar al pa amb oli mallorqu\xc3\xad. _NEWLINE_A Occit\xc3\xa0nia, \xc3\xa9s popular el pan gol\xc3\xa7at (llesques de pa amb oli d\'oliva, all i sal), a It\xc3\xa0lia la bruschetta, a Gr\xc3\xa8cia el dakos (que es fa amb pa d\'ordi sec sucat amb oli sobre el que es posa tom\xc3\xa0quet ratllat i formatge esmicolat amb herbes).\n_START_SECTION_\nPlats diferents\n_START_PARAGRAPH_\nA Catalunya no es considera pa amb tom\xc3\xa0quet cap preparaci\xc3\xb3 feta amb tom\xc3\xa0quet pr\xc3\xa8viament ratllat, i encara menys si aquest est\xc3\xa0 ja barrejat i marinat amb productes diversos com olis d\'oliva o no, all trinxat, julivert, etc. Tampoc no \xc3\xa9s el pa untat amb salsa de tom\xc3\xa0quet, ni amb sofregit ni amb concentrat de tom\xc3\xa0quet._NEWLINE_Una llesca de pa, normalment de pag\xc3\xa8s, torrat, amanida i amb coses damunt, a Catalunya \xc3\xa9s una torrada, i es considera una preparaci\xc3\xb3 diferent que el pa amb tom\xc3\xa0quet, que \xc3\xa9s sense torrar. De la mateixa manera, un entrep\xc3\xa0 pot tenir tom\xc3\xa0quet a la manera del pa amb tom\xc3\xa0quet. La torrada m\xc3\xa9s senzilla pot ser "de pa amb tom\xc3\xa0quet", \xc3\xa9s a dir que tingui tom\xc3\xa0quet fregat al damunt i oli d\'oliva, o fins i tot sense tom\xc3\xa0quet. Altres molt habituals tenen escalivada i anxoves, per exemple, allioli, pernil, botifarra, tonyina, etc._NEWLINE_Com a pa amanit, s\'assembla a una altra especialitat catalana, la coca, especialment la de recapte; ambdues preparacions tenen una base de pa i s\'amaneixen amb oli d\'oliva, per\xc3\xb2 la coca de recapte t\xc3\xa9 verdures pr\xc3\xa8viament cuites o no, que es couen al forn sobre la massa de pa encara crua, i a m\xc3\xa9s de vegades altres ingredients (peix, carn) i no es frega amb tom\xc3\xa0quet. Aquestes similituds, base de pa i amanit amb oli d\'oliva, \xc3\xa9s com\xc3\xba a la majoria de coques salades i preparacions mediterr\xc3\xa0nies de la fam\xc3\xadlia de les coques._NEWLINE_A Cotlliure, el pa es pot untar amb anxovada, una salsa amb anxova i tom\xc3\xa0quet. A la costa mediterr\xc3\xa0nia d\'Occit\xc3\xa0nia, existeix l\'anchoiada, una salsa pareguda a l\'anxovada per\xc3\xb2 sense tom\xc3\xa0quet, que encara t\xc3\xa9 menys en com\xc3\xba, tot i ser tamb\xc3\xa9 bona, amb el pa amb tom\xc3\xa0quet.'